**РЕПУБЛИКА СРБИЈА**

**АП ВОЈВОДИНА**

**ОПШТИНА БАЧ**

**ОПШТИНСКА УПРАВА БАЧ**

**Комисија за признања**

**Број: 06-36-2/2022-I**

**Датум: 22. септембар. 2022. године**

**Б А Ч**

На основу Одлуке о награди Општине и осталим јавним признањима Општине Бач („Сл. лист општине Бач“ бр. 19/2018 и 26/2020), Комисија за признања доноси

**ОДЛУКУ О ОСНОВНИМ КРИТЕРИЈУМИМА ЗА ДОДЕЛУ НАГРАДЕ ОПШТИНЕ БАЧ, ПОСЕБНОГ ЈАВНОГ ПРИЗНАЊА ОПШТИНЕ БАЧ И СПОРТСКОГ ПРИЗНАЊА ОПШТИНЕ БАЧ ЗА 2022. ГОДИНУ**

I

Утврђују се следећи критеријуми за доделу Награде Општине Бач:

Постигнути нарочити резултати у раду и стваралаштву, као и нарочита достигнућа и остварења у области привреде, образовања и васпитања, духовног, научног и културно – уметничког стваралаштва, здравствене и социјалне заштите, хуманитарних и добротворних акција као и у другим друштвеним активностима, те за дугогодишњи рад, предлагаштво и заслуге на очувању и унапређивању традиције и културно – просветног наслеђа локалне самоуправе и заједничког суживота грађана, као и за нарочита залагања у ванредним ситуацијама на спашавању људских живота и спречавању материјалних штета већих размера.

Награда се додељује правним лицима чије седиште је на територији општине, односно појединцима и групи појединаца за дела остварена, публикована, изведена или излагана на територији општине или која су тематски везана за Општину Бач и доприносе њеној афирмацији, те грађанима општине за изузетна остварења и достигнућа постигнута ван територије општине.

II

Утврђују се следећи критеријуми за доделу Посебног јавног признања Општине Бач:

Посебно јавно признање Општине Бач додељује се за постигнуте запажене резултате у раду и стваралаштву појединаца, у краћем временском периоду.

III

Утврђују се следећи критеријуми за доделу Спортског признања Општине Бач:

Спортско признање додељује се као највише признање општине за постигнуте значајне – врхунске резултате у области спорта.

Спортско признање се додељује: једно – најуспешнијем спортисти појединцу (без обзира на категорију – пионири, кадети, јуниори и сениори, ранг такмичења и без обзира на пол) односно најуспешнијем спортском раднику и једно – најуспешнијем спортском колективу. Спортско признање може се доделити спортисти појединцу (без обзира на категорију – пионири, кадети, јуниори, сениори, ранг такмичења и без обзира на пол) односно спортском раднику и најуспешнијем спортском колективу, за постигнуте значајне – врхунске резултате у области спорта (постигнути резултати високе вредности, појединачно или у оквиру спортске екипе; вишегодишњи запажени резултати у масовном окупљању деце, омладине и одраслих, ради активнијег бављења спортом и спортским активностима; успешно организован и добро постављен стручни рад са свим категоријама чланства; резултати у постизању физичких способности; постигнути резултати високе вредности кроз дужи период; допринос у афирмацији спорта уопште).

Критеријум за доделу Спортског признања Општине Бач колективу јесте обавезно седиште на територији општине Бач.

IV

Комисија за признања ће наведене критеријуме примењивати у поступку одлучивања по поднетим иницијативама и образложеним предлозима.

Председник Комисије за признања Александра Берић, с.р.